
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  5.07.2010

	Nr.
	  26/1354


Către,

BIROUL PERMANENT AL 
 CAMEREI DEPUTAŢILOR

Vă înaintăm, alăturat, Raportul asupra propunerii legislative pentru modificarea şi completarea Legii nr.340/2004 privind instituţia prefectului, republicată, trimisă comisiei în vederea dezbaterii pe fond, cu adresa nr. Pl.x 259 din  3 mai 2010.
PREŞEDINTE,

Sulfina BARBU

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC

	Bucureşti,
	5.07.2010

	Nr.
	 26/1354


R A P O R T      

asupra propunerii legislative pentru modificarea şi completarea Legii nr.340/2004 privind instituţia prefectului, republicată


În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr.Pl.x 259 din 3 mai 2010, cu dezbaterea pe fond, a propunerii legislative pentru modificarea şi completarea Legii nr.340/2004 privind instituţia prefectului, republicată, înregistrată cu nr.26/1354 din 5 mai 2010.

  
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1545/28.12.2009);

· punctul de vedere negativ al Guvernului (nr.521/DPSG/1.03.2010):
· avizul favorabil al Comisiei juridice, de disciplină şi imunităţi (nr.31/408/2010);

· avizul negativ al Comisiei pentru muncă şi protecţie socială (nr.27/350/2010).

· Senatul, în calitate de primă Cameră sesizată, a respins propunerea legislativă, în şedinţa din 26 aprilie 2010.

Propunerea legislativă are ca obiect de reglementare completarea art. 19 alin. (1) din Legea nr. 340/2004 privind prefectul şi instituţia prefectului, republicată, cu modificările şi completările ulterioare, în sensul introducerii unor norme prin care să se prevadă ca numirea şi destituirea din funcţie a secretarilor unităţilor administrativ-teritoriale să se facă prin ordin al prefectului.

La lucrările comisiei au fost prezenţi 31 deputaţi, din totalul de 33 membri ai comisiei.

Propunerea legislativă fost dezbătută şi analizată în fond, în procedură obişnuită, în şedinţa din 5 iulie 2010.

În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative pentru modificarea şi completarea Legii nr.340/2004 privind instituţia prefectului, republicată, din următoarele considerente:
· potrivit prevederilor art.116 alin.(4) din Legea administraţiei publice locale nr.215/2001, republicată, cu modificările şi completările ulterioare „Recrutarea, numirea, suspendarea, modificarea, încetarea raporturilor de serviciu şi regimul disciplinar al secretarului unităţii administrativ-teritoriale se fac în conformitate cu prevederile legislaţiei privind funcţia publică şi funcţionarii publici;
· Sub acest aspect, potrivit art.13 alin.(1) din Legea nr.188/1999 privind statutul funcţionarilor publici, republicată, cu modificările şi completările ulterioare, secretarul unităţii administrativ-teritoriale face parte din categoria funcţionarilor publici de conducere, iar în conformitate cu dispoziţiile art.62 alin.(2) şi (3) din aceeaşi lege numirea în funcţie publică se face prin act administrativ emis de conducătorul autorităţii publice din administraţia publică locală;
· De asemenea, având în vedere dispoziţiile legale aplicabile acestei categorii de funcţionarii publici, primarul, în calitate de autoritate executivă, propune spre aprobare consiliului local sau judeţean statul de funcţii şi organigrama aparatului propriu şi numeşte în funcţii publice, inclusiv secretarul unităţii administrativ-teritoriale;

· În acest caz se aplică principiul autonomiei locale, potrivit căruia autorităţile administraţiei publice locale dispun asupra tututror problemelor de interes local, inclusiv asupra celor legate de personalul autorităţilor şi instituţiilor publice de interes local, crearea unui raport de subordonare directă faţă de prefect, care este reprezentantul guvernului în teritoriu, aşa cum se propune, nefiind justificată;

· Hotărârea Guvernului nr.1344/2007 privind normele de organizare şi funcţionare a comisiilor de disciplină, cu modificările şi completările ulterioare, prevede la art.6 şi 7 un regim special pentru secretarul unităţii administrativ-teritoriale prin raportare la rolul lui în în cadrul autorităţii sau instituţiei publice;

· Menţionăm, de asemenea, că prin excepţiile propuse la lit.n) s-ar institui un regim discriminatoriu pentru anumite categorii de funcţionari publici, iar sintagma folosită de „secretar general al judeţului” nu este prevăzută de legislaţia în vigoare.

Potrivit dispoziţiilor art.75 din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.


În raport cu obiectul şi conţinutul reglementării, propunerea legislativă face parte din categoria legilor organice.

	PREŞEDINTE,
	SECRETAR,

	Sulfina BARBU
	Gheorghe CIOCAN


Întocmit,

Consilier, Sofia CHELARU

